Kisbéri és Gidrán Lótenyésztő Országos Egyesület
Közgyűlése
Tököl, 2005. március 12.
Jegyzőkönyv
Mátyás István, a közgyűlést levezető elnök 10 órakor megállapítja, hogy a megjelentek létszáma miatt (75 fő) a közgyűlés határozatképtelen, ezért a kiírás értelmében 11 órára ismételten összehívja.

11 órakor Mátyás István megnyitja a közgyűlést, üdvözli a tagokat és ismerteti a napirendi pontokat. Jegyzőkönyv-vezetőnek Komondi Piroskát, jegyzőkönyv-hitelesítőnek Varga Istvánt és dr. Pongrácz Lászlót javasolja.

Szavazás: a megjelentek egyhangúlag megszavazzák a javasolt személyeket.

1. napirendi pont: A kisbéri félvérről készült ismeretterjesztő film megtekintése.

Ezután Novotni Péter ügyvezető elnök köszönti a megjelenteket és bemutatja a film készítőjét, Márkos Attilát.

2. napirendi pont: 2004. évi tenyésztő bizottsági beszámolók

a) Pataki Balázs, a kisbéri félvér tenyésztői bizottság elnöke

Pataki Balázs elmondja, hogy a tenyésztői bizottság rendszeresen ülésezett az év folyamán. Az egyesület 25 szakmai eseményen vett részt, illetve rendezett (pl.: közgyűlés, ménbemutató, Utazás 2004 Kiállítás, tenyészszemlék, ménvizsgák, kecskeméti négyesfogat-hajtó világbajnokság). Ezeken kívül terveztek két kancavizsgát, melyek sajnálatosan nevezések hiányában nem kerültek megrendezésre, pedig ez fontos lenne a fajta felfutásához, de továbbra is próbálkoznak vele. Egész évben folyamatosan adta ki az egyesület az igazolásokat a pályázatokhoz. Ezen kívül a korábban bemutatott Márkos Attilának egész évben ment az ATV-n egy, a fajtát is népszerűsítő műsora.

b) dr. Mihók Sándor, a gidrán tenyésztői bizottság elnöke

Dr. Mihók Sándor először megköszöni a bizalmat, hogy megválasztották, elmondja, hogy a rendezvények azonosak voltak a kisbéri félvér fajtáéval. A bizottság fő feladata a ménvonalak megőrzésének és bővítésének kidolgozása volt az elmúlt évben. A tenyészszemlék kapcsán elmondja, hogy az állomány megoszlása egészen máshogy alakul, mint a kisbéri félvérnél, hiszen a gidrán fajtának 2-3 nagy tenyészete van, a többi kanca 1-2 lovat tartó tenyésztőknél, ezért máshogy alakul a szemle-szervezés is. A ménvizsgákon néhány egyed vett részt, ezek meg is feleltek, némelyik talán többet is ér majd, mint előzetesen gondolták.
Jelentős eredményt értek el 2004-ben, ami húzóerő lehet a kisbéri félvérnek is: tetemes szakmai és anyagi áldozattal elérték, hogy William Fox Pitt lovagolja a Gidrán Sóhaj nevű lovat az idényben, aki Angliában minősült a fiatal lovak világbajnokságára, ahol terepen 1. helyezést ért el és díjugratásban is hibátlant teljesített. Még két gidránnal együtt csapatot tudtak kiállítani, de csapateredmény sajnos nem született az egyik ló balesete miatt. A Regölő nevű mén is jól szerepelt. Ebből azt a következtetést lehet levonni, hogy vannak jó lovaink, de jó lovasokat is kell képeznünk, hogy a fajtában rejlő lehetőségeket kiaknázhassuk. Külföldön is lenne érdeklődés a fajta iránt, hiszen Hollandiában nyolc gidrán versenyez. El kell fogadnunk, hogy meg kell tudni mutatnunk a fajta értékmérőit ahhoz, hogy piacképes áron értékesíthetők legyenek a lovaink. A marócpusztai ménes nagyon sokat fektetett bele, hogy szponzorálni tudja a fajtát és a lovak külföldi szereplését.

Nagyon fontos a szelekció (pl. a kancavizsga), hiszen anélkül csak szaporítás, nem tenyésztés folyik. Információ kell a lovak képességeiről.

Elkészült az idei gidrán ménkatalógus, kiegészített adatokkal, valamint a gidrán méneskönyv, mely 500 oldalon sok információval, eredményekkel szolgál.

Novotni Péter megköszöni a beszámolókat, és pár gondolatot elmond a pénzügyi beszámoló előtt: az elmúlt év a második nehéz éve volt az egyesületnek, az állami pályázatokon elnyert összegeket nagyon későn utalták, ezért az év vége felé nagyon nehéz helyzetbe került az egyesület. Emiatt a következő években tartalékot kell képezni, hogy az ilyen átmeneti nehézségeket megelőzzük. Történtek technikai fejlesztések: elkészült a mobil szabadonugró karám, digitális fényképezőgépet, digitális kamerát, új számítógépet és új autót vásárolt az egyesület. Ténylegesen megindult a spermafagyasztás és folyamatban van a sportkipróbálás.

3. napirendi pont: 2004. évi pénzügyi beszámoló

Lásd a mellékletben.

4. napirendi pont: Felügyelő Bizottság beszámolója

Az egyesület nem tért el a tavalyi évben meghatározott tervtől, a beszámolót elfogadásra javasolják.

Mátyás István megkérdezi, van-e hozzászólás, és mivel nincs, szavazásra bocsátja a beszámolók elfogadását.

Szavazás: a megjelentek egyhangú szavazással elfogadják a 2004. évi tenyésztési és pénzügyi beszámolókat.

5. napirendi pont: 2005. évi tenyésztési és pénzügyi terv
Novotni Péter: tenyészszemlék és regionális bírálatok ugyanúgy lesznek, mint 2004-ben. Nagy eltérés lesz, hogy az idei évben lesz OMÉK. Mivel egy évben az egyesület költségvetése csak egy nagy rendezvényt bír el, ezért 2005-ben az OMÉK miatt nem lesz megrendezve az őszi országos tenyészszemle. Továbbra is tervezi az egyesület a kancavizsga megrendezését, reméli, lesz rá jelentkezés. A közgyűlés elején bemutatott ismeretterjesztő filmet sokszorosítják a fajta népszerűsítése érdekében. A gidrán méneskönyvet több példányban elkészítik. Az egyesület honlapjának feltöltése folyamatban van. Elkészülnek a szokásos kiadványok, a naptár, de nem lesz Lovasfutár, mivel nem hozott annyi előnyt a fajtának és az egyesületnek, amennyit reméltek. Az állami mének sportkipróbálása folyamatosan történik. A támogatásokról és a pályázatokról még nincs kiírás. Pénzügyi tervet lásd a mellékletben.
Dr. Mihók Sándor megkérdezi, hogy technikai fejlesztés címszó alatt mi az a 2 millió Ft?

Novotni Péter: a szabadonugró mobil karám, ami az elmúlt évben elkészült, de csak a 2005. évi költségvetésből rendezi az egyesület. Mivel nincs több kérdés, a terv elfogadását szavazásra bocsátja.

Szavazás: a megjelentek egyhangú szavazással elfogadják a 2005. évi tenyésztési és pénzügyi tervet.

6. napirendi pont: Egyebek

Varga Zoltán javasolja Márkos Attilát a tenyésztői bizottságba.
Mátyás István: a következő tisztújító közgyűlésen szívesen veszik Márkos Attila jelölését.

Jámbor Vilmos meghívja a tenyésztőtársakat július 8-10. közt Kisbéren rendezendő nyugat-magyarországi bajnoki forduló fogathajtó versenyre, melyen kiemelten díjazzák a kisbéri félvér fajtájú fogatokat. Ezen kívül hagyományteremtő szándékkal villanyfényes show-műsort is rendeznek, melyre várja a tenyésztők jelentkezését, ötleteit. A résztvevők teljes ellátását a szervezők vállalják.
Az üllői tenyészszemléhez fűzött kritika: a bírálatok végén nagyon sokat kellett körbe-körbe menni a lovakkal, nem érti, mi volt ennek az értelme. Emellett nem tudja, miért kapott az egyik lova olyan kevés pontot a szabadonugróban, valamint a küllemi bírálaton lekicsinyellették a méretét és a lépéshosszát. Ezeken kívül nehezményezi, hogy az utolsó Filou mént nem használják kellő mértékben, el fog tűnni a vonal.
Boda János elmondja, hogy Füri Józseffel együtt megvették az utolsó Filou vonalú mént, rengeteg pénzt költöttek rá, hogy rendbe hozzák, a legjobb kancáikat párosították hozzá, de a csikók nem kellettek senkinek, nem váltották be a hozzájuk fűzött reményeket. Véleménye szerint tovább kell lépni, jobbat kell keresni.

Jámbor Vilmos: rosszak voltak a kancák, nem a Filou örökít gyengén. Meg kell találni a párját, és fenntartani a vonalat.

Fekete Tamás javasolja, hogy külföldi, neves bírókat hívjon meg az egyesület a tenyészszemlékre, pl. Thormählen urat.
Novotni Péter elmondja, hogy az utóbbi években bővítették a bírálóbizottság palettáját, több sport-szakembert vontak be bírálatokba és a tervekben szerepel külföldi szakemberek meghívása is, de találni kell hasonló szisztéma szerint tenyésztett fajtát és ennek megfelelő szakemberét.

Jámbor Vilmos felajánlja, hogy segítene egy gidrán fogat összeállításában, pl.az OMÉK-ra.
Mihók Sándor dr.: az OMÉK-program összeállításában elsősorban magyar fajták jöhetnek szóba, de a gidrán tiszti hátasló volt, nem hámos, tüzérhámosként a nóniuszt kell bemutatni.

A vonalak fenntartásához: nem lehet a vonalakat érzelmi alapon kezelni. Sajnálja, ha egyes vonalak eltűnnek, de nincs értelme csak a nevet továbbvinni eredmény nélkül Az eredeti kancacsaládokat kell fenntartani, ménvonalakat lehet újakat behozni.

Horváth József elmondja, hogy gyermekkorában igenis volt hámos gidrán, két típust lehetett megkülönböztetni a hámos és a hátast.

Mátyás István felkéri Pataki Balázst a válaszadásra.

Pataki Balázs: Jámbor Vilmos felajánlását a kisbéri fogathajtó verseny különdíjairól köszönettel elfogadjuk.

Az üllői bírálatokról: ahogy Novotni Péter elmondta, bővítjük a bíráló bizottságot gyakorlati szakemberekkel, ezért került bele Nagy Ferenc és Sári Viktor. Ha egy szakembert felkérünk bírálatra, el kell fogadni a véleményét. Ha később úgy ítéljük, akkor keresünk más szakembereket, de most az volt az általános vélemény, hogy hasznos volt a közreműködésük. A külföldi szakemberek felkérésének hátulütője, hogy ha nem a fajta krémjét bírálja, nem túl jó hírét viszi a fajtának, és ez nem célunk. Nem túl jó reklám külföldön, ha konkurens tenyésztő szervezetek szakemberei ezt a véleményt viszi tovább a fajtáról. Szakértő, de lojális szakembereket kell találnunk.
A körbevezetéssel kapcsolatos kifogás jogos, a jövőben megpróbáljuk csökkenteni a bírálatok vontatottságát.

A hagyományos fajták történetét nézve minden vonalnak van felszálló és leszálló ága. A Filou vonalat megpróbálták feléleszteni, nemsokára vizsgázik néhány utóda, ha lesz köztük jó, akkor megmarad a vonal. A kérdéses ménnek a mozgása volt annyira gyenge, hogy a kancák mozgását is rontotta csikóiban.

Mátyás István megköszöni Pataki Balázsnak a válaszokat és felkéri Novotni Pétert, hogy ismertesse a 2005 évi eseménynaptárt.

Novotni Péter elmondja, hogy május utolsó hétvégéjén Nyíregyházán, július 25-én Tapolcán lesz egy tenyészszemle, és augusztus 27-szeptember5-ig lesz az OMÉK.
7. napirendi pont: Sportolók és tenyésztők jutalmazása, díjátadás
Gidran XI Sóhaj (military) – Marócpusztai ménes (Jónás Sándor) a tenyésztő és tulajdonos

Egyed László – OMMI tulajdonú Gidran Regölőt lovagolja

Díjugratásban a Hadfi nevű ló, tenyésztője és tulajdonosa Szentirmay Ferenc, lovasa ifj. Szentirmay Ferenc.

Kettesfogatban a Kákonyi Róbert által hajtott, Bán Ferenc tenyésztette Széplak Sárkány és a Zsók Csaba tenyésztette Maxim Csillogó.

Négyesfogatban a Böhler János fogatában szereplő Mister nevű ló, tenyésztője Nagy Imre, Gyöngyös, tulajdonosa Böhler János.

Díjlovaglásban a Rozmán Orsolya által lovagolt Széplak Szerecsen, tenyésztette Kósa Tünde.

Két festmény került még bemutatásra: a Molnár Miklós által festett Gidran XI törzsmén, és Kenyeres Réka képe a Shannon IV törzsménről.

Jámbor Vilmos hozzáteszi még, hogy fogathajtásban a Hajmási Pál nevű ló is jó eredményeket ért el.

Hajba Nándor megemlíti, hogy a Honvédelmi Miniszter Jakab Pál és Németi Tamás egykori huszártiszteket jutalmazta.
Novotni Péter elmondja még, hogy az egyesület megkezdte olyan fajtán kívüli mének korlátozott alkalmazását, melyek teljesítményükben, típusukban alkalmasak, származásuk alapján körültekintően párosítva az utódok megfelelnek a kisbéri fajtakövetelményeknek. 

Végül meghívja a megjelenteket egy jóízű ebéd melletti kötetlen beszélgetésre.

Tököl, 2005. március 12.

